Lacon querceus

Lacon querceus Elateridae familiako kakalardo saproxilikoa da, zientziarako Herbstek 1784an deskribatu zuena.

 Deskribapena 
9-12 mm luze da. Tegumentua marroi ilunaren eta marroi gorriztaren artekoa, ezkata beltzez eta urrekarez estalia. Urre koloreko ezkatak oso ugariak dira pronotoaren bi aldeetan; elitroetan, berriz, zeharkako bi banda eratzen dituzte, aurrealdean bata eta atzealdean bestea. Pronotoaren alboak ia paraleloak. Eskuteloa ia errektangularra, atzeko ertza apur bat ganbila duena. Elitroak paraleloak dira aurreko bi herenetan, eta emeki mehartzen dira puntarantz hurbildu ahala.

 Bizilekua 
Baso hostoerorkor zaharretan bizi da, hariztietan bereziki, goi-adar ihar eta azalgabetuetan, eta baita usteltzen ari diren haritz hiletan ere.

 Elikadura 
Harraparia da. Helduek Lasius generoko inurriak jaten zituztela ikusi zuen Iablokoff-ek Fontainebleauko oihanean egindako ikerketan. Larbak Mycetophagus piceus kakalardoaren larbez elikatzen dira.

 Banaketa 
Pirinioetatik Siberiaraino banaturik dago. Banaketa-area zabala bada ere, populazioak txikiak eta bakanak dira. Euskal Herriari dagokionez, populazio gutxi batzuk ezagutzen dira Lapurdin (Senpere, Uztaritze) eta Nafarroa Garaian (Bertiz, Irañeta, Lokiz). Nafarroakoak dira Iberiar penintsulako populazio bakarrak.

 Kontserbazioa 
IUCNren Zerrenda Gorrian ia galzoriko espezietzat hartua da. Nafarroako Faunako Espezie Mehatxatuen Katalogoan ere jasorik dago, kaltebera kategorian.

 Erreferentziak 

 Kanpo estekak 

Kategoria:Elateridae
Kategoria:Euskal Herriko koleopteroak
Kategoria:1784. urtean deskribatutako taxoiak